Eygló Harðardóttir , félags - og húsnæðismálaráðherra , hefur ákveðið að veita geðsviði Landspítala framlag til að fjármagna nýja stöðu sálfræðings sem veita á þolendum ofbeldis aðstoð og meðferð , svo sem vegna áfallastreituröskunar og þunglyndis Ráðherra sagði frá þessari ákvörðun við sama tækifæri og samstarfsyfirlýsing þriggja ráðherra um víðtækt samstarf á landsvísu um að efla aðgerðir gegn ofbeldi og afleiðingum þess í íslensku samfélagi , var undirrituð í innanríkisráðuneytinu í dag . Tillaga um ráðningu sálfræðings á geðsvið Landspítala var ein margra tillagna sem settar voru fram í skýrslu nefndar forsætisráðherra í apríl 2013 þar sem fjallað var um samhæfða framkvæmd stjórnvalda við að tryggja skilvirk úrræði fyrir þolendur kynferðisbrota . Tillagan komst ekki til framkvæmda þá þar sem fjármagn skorti . Eygló Harðardóttir , félags - og húsnæðismálaráðherra , segir augljóst að staða sem þessi geti skipt miklu máli sem liður í aðgerðum gegn ofbeldi og afleiðingum þess : „ Ég lagði því áherslu á að tryggja fjármuni fyrir þessari stöðu til eins árs en áformað er að sálfræðingurinn sem ráðinn verður sinni ekki einungis þolendum kynferðisofbeldis heldur einnig þolendum annars ofbeldis sem þurfa á stuðningi og meðferð að halda “ sagði Eygló Harðardóttir .